Je Guienet de Chablie, escuiers, fais savoir à touz ces qui verront ces presantes lettres que je suis hons liges à la noble dame Lore, fome çay en arrier le noble baron Jeham, conte de Chalon et signour de Salins, sauve la feauté à signour de La Sarrée; et ay pris de li quarante soudées de terre à losenois de mon alluef en fié et en chasemant, lesquex sunt assises à Wouflens la vile, c’est assavoir sus ma vigne assisse derrier la maison Willerme Charpil, de Wouflens la vile, delez la vigne audit Willerme, liquex est à deux fossories, et sont assisses sus Jeham Raison, de Wouflens, liquex est mes hons taillaubles, et sus tout son tenemant; et ces choses dessusdites sont de mon propre alluef. Et ledit fié ay je fait, pour moy et pour les miens, à ladite dame, pour lui et pour les suens. Et nous, officiaus de la court de Losanne, à la priere et à la requeste doudit Guienet, avons mis nostre seel pendant à ces lettres, en tesmoignaige de verité. Ce fut fait en l’an Nostre Signour mil CC et sexante et nuef, ou mois de marz.